31983D0247
L 137/31
JURNALUL OFÍCIAL AL UNIUNII EUROPENE
DECIZIA COMISIEI
din 11 mai 1983
de instituire a unui Comitet pentru politica Comunității în domeniul forestier și industria lemnului
(83/247/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
întrucât îmbunătățirea constantă a condițiilor de trai și de lucru și dezvoltarea armonioasă a economiilor statelor membre constituie obiectivele Comunității Economice Europene;
întrucât activitățile economice bazate pe producția și prelucrarea industrială a lemnului pot contribui la realizarea acestor obiective, ținând seama de potențialul de dezvoltare al acestor activități și luând în considerare dificultățile actuale pe care acestea le întâmpină;
întrucât aceste dificultăți trebuie examinate și rezolvate nu separat, ci în lumina relației existente între acestea;
întrucât, în acest scop și pe baza eforturilor deja depuse de departamentele Comisiei și în special a informării Consiliului privind existența unui program comunitar de acțiune referitor la domeniul forestier și industria lemnului, contactele strânse și constante cu sectoarele economice interesate pot ajuta la atingerea acestor scopuri;
întrucât cel mai adecvat mod de organizare a acestor contacte este de a institui, pe lângă Comisie, un Comitet Consultativ pentru politica Comunității în domeniul forestier și industria lemnului, în cadrul căruia aceste sectoare să fie reprezentate; întrucât trebuie asigurată mai ales prezența în cadrul Comitetului a unor personalități calificate, care pot oferi Comitetului experiența lor tehnică de profil și cunoștințele legate de industria lemnului la nivel comunitar,
DECIDE:
Articolul 1
Pe lângă Comisie un comitet consultativ pentru politica comunitară în domeniul forestier și industria lemnului, numit în continuare „Comitetul”. Comitetul constă din reprezentanți ai producătorilor și prelucrătorilor industriali din domeniul lemnului și produselor derivate din lemn și din personalități calificate a căror competență în materia industriei lemnului la nivel comunitar sunt larg recunoscute.
Articolul 2
Comitetul, la cererea Comisiei sau din proprie inițiativă, sprijină Comisia în legătură cu toate chestiunile referitoare la politica Comunității în domeniul forestier și industria lemnului și în special în legătură cu acele chestiuni care privesc cererea de produse din lemn în Comunitate și furnizarea acestor produse în scopul satisfacerii cererilor respective.
Articolul 3
Comitetul cuprinde 27 de membri:
-
opt membri reprezentanți ai proprietarilor de păduri și ai activităților forestiere;
-
opt membri reprezentanți ai ramurilor industriale de prelucrare a lemnului;
-
patru membri reprezentanți ai distribuitorilor care comercializează lemn și produse derivate din lemn;
-
șapte persoane cu înaltă calificare de specialitate.
Articolul 4
Membrii Comitetului sunt numiți de către Comisie după consultarea cu sectoarele industriale în cauză.
Articolul 5
Mandatul membrilor Comitetului este de trei ani, cu posibilitate de reînnoire. La terminarea perioadei de trei ani, membrii Comitetului rămân în cadrul acestuia până când sunt înlocuiți sau până când mandatul este reînnoit.
Mandatul unui membru se termină înainte de expirarea celor trei ani în cazul demisiei sau decesului acestuia.
Înlocuirea membrului respectiv se face în conformitate cu prevederile articolului 4.
Funcțiile exercitate nu fac obiectul unei remunerări.
Articolul 6
Lista membrilor se publică de către Comisie, spre informare, în Jurnalul Oficial al Comunităților Europene.
Articolul 7
Comitetul este prezidat de un reprezentant al Comisiei.
Articolul 8
Președintele poate invita orice persoană având o competență specială în în ce privește un subiect înscris pe ordinea de zi să participe pe post de expert la activitatea Comitetului și a grupurilor de lucru la care se face referire la articolul 9.
Experții participă numai la discuțiile ce privesc chestiunea pentru care au fost invitați.
Articolul 9
Comitetul poate organiza grupuri de lucru.
Articolul 10
(1) Comitetul și grupurile de lucru se convoacă de către președinte și se întrunesc la sediul Comisiei.
(2) Reprezentanții departamentelor relevante ale Comisiei iau parte la întrunirile Comitetului și ale grupurilor de lucru.
(3) Comisia asigură serviciul de secretariat pentru Comitet și grupurile de lucru.
Articolul 11
Discuțiile din cadrul Comitetului nu sunt urmate de vot.
Comisia poate stabili, în cazul în care solicită avizul Comitetului, un termen până la care trebuie dat acest aviz.
Articolul 12
Fără a aduce prejudicii dispozițiilor articolului 214 din tratat, membrii Comitetului au obligația de a nu divulga informațiile care au ajuns în posesia lor prin participarea la activitatea din cadrul Comitetului sau a grupurilor de lucru, atunci când președintele precizează faptul că, în cadrul discuțiilor, au fost atinse probleme sau chestiuni de natură confidențială.
În acest caz, la întrunirile respective participă doar membrii Comitetului și reprezentanții Comisiei.
Articolul 13
Prezenta decizie intră în vigoare la data publicării în Jurnalul Oficial al Comunităților Europene.
Adoptată la Bruxelles, 11 mai 1983.